Vladimir Dudintsev
Store norske leksikon,Språk og litteratur,Litteratur i verden,Europa,Russland og Sovjetunionens litteratur,Russland og Sovjetunionens litteratur 1900-1990
Vladimir Dudintsev var en russisk forfatter og en av representantene for «tøværsperioden» i russisk litteratur.
Dudintsev er særlig kjent for romanen Ikke av brød alene (Ne khlebom jedinym, 1956), en av de første «tøværsromanene» etter Stalins død. Tøværet innebar en (begrenset) liberalisering av kulturlivet. Det nye ved Dudintsevs roman er at den sosialistiske realismens retoriske apparat ikke lenger er brukt til å lovprise sosialismens samfunnssystem og dets representanter, men til å vise hvordan systemet frembringer sine egne, systemimmanente svakheter, sine egne maktmisbrukere. Denne omfunksjoneringen av den sosialistiske realismen til et kritisk redskap var et klart brudd med partilinjen, og førte til en hetskampanje mot forfatteren som først ble brakt til opphør da Khrusjtsjov grep inn i 1959.I perestrojkatiden publiserte Dudintsev sin andre roman, Hvite klær (Belyje odezjdy, 1987), som han fikk statsprisen for i 1988. Romanen handler om striden mellom Trofim Lysenkos genetiske ideer og tilhengerne av klassisk mendelsk genetikk, en konflikt som pågikk i Sovjetunionen i flere tiår og som førte til forfølgelser og utrenskninger blant Lysenkos motstandere i stalintiden. Les mer i Store norske leksikon Russlands litteratur Josef Stalin Sovjetunionen